[...d] kawula kala kaping 23 Nopèmbêr 1926, miturut katrangan saking pamarentah ingkang mêntas kula pêthik wau, sampun wontên utusaning pamarentah tumrap anggènipun anjumbuhakên pangkat, dumugi sapunika praja-praja Jawi dèrèng dipun takèni pamanggihipun. Sagêd ugi wontên ingkang manah sapele dhatêng prakawis punika, nanging prayogi kagaliha, tumrap tiyang ingkang ngawaki, ingkang badhe ngraosakên dayanipun, malah prêlu sangêt, punika ingkang prayogi dipun èngêti. Mênggah ingkang kalêbêt ing bab punika, pitakenan punapa pangagênging gêwès, badhe nama guprênur punapa rêgèrêng komisaris, punapa residhèn modhèl enggal punika sêsambêtanipun kalihan pêpatih dalêm saha abdi dalêm sanèsipun taksih kados para asistèn residhèn sapunika, punapa rêgèrêng komisaris (rêbat cêkap kula sêbut makatên kemawon) punika badhe kaparingan insêtruksi ingkang cêtha saha maedahi dhatêng pamarentah Jawi salajêngipun. Manawi ing pamarentah karsa paring wuninga prakawis makatên wau wiwit ing kawitanipun, punika lajêng gampil sagêdipun anggalih dhawuh pangajêng-ajêngipun praja Jawi, langkung gampil tinimbang manawi sampun wujut kritig tumuju dhatêng usulipun pamarentah ingkang sampun kaanggêp matêng.